Karsten Hønge (SF), 2022-05-03:
Jeg skal da lige love for, at højrefløjen har været på shoppingtur i »Danmark kan mere I«.
Forskellen er bare, at i »Danmark kan mere I« kan man se et afbalanceret forlig.
Så det er, som om der mangler noget, når vi kigger på det forslag, der ligger.
Hvad skete der lige med indsatsen for grøn omstilling?
Hvad skete der lige med bevillingerne til uddannelse?
Knap så forundret er
jeg over, at højrefløjen ikke bakker op om det regulerede, organiserede og civiliserede arbejdsmarked, herunder kampen mod social dumping og et bedre og mere trygt dagpengesystem.
Dér var der ikke noget nyt under solen.
Jeg vil så til gengæld sige, at det, vi kalder den danske model for arbejdsmarkedet, simpelt hen bare er genial.
Den tryghed, som det organiserede arbejdsmarked giver – og det er både det private og det offentlige – er fundamentet for dynamik og fleksibilitet.
Det er den gås, der lægger æggene til finansieringen.
Jeg synes, at højrefløjen har et sådan helt unødig primitivt forhold til det her såkaldte arbejdsudbud.
Den har vi jo prøvet.
Vi har helt konkrete erfaringer med det i stor skala: Da man indførte kontanthjælpsloftet for nogle år siden, hvilket ramte 30.000 familier og sendte tusindvis af børn under fattigdomsgrænsen, fik det – selv på en god dag, hvor solen skinner og man har medvind på alle cykelstier – 450 mennesker i arbejde.
Og så er det spørgsmålet, om vi overhovedet fik de 450, for en hel del af dem ville nu nok have fundet ind på arbejdsmarkedet alligevel, men lad os sige, at jeg anerkender det og siger, at okay, man kunne godt forestille sig, at der kom 450 ind i arbejdsudbuddet – ikke fordi de kom i arbejde, men de kom ind på arbejdsmarkedet.
Der er ikke noget som helst rimeligt forhold mellem at ramme 30.000 familier og få 450 ind på arbejdsmarkedet.
Til gengæld kan vi se på de sidste 13 måneder, hvor vi har fået 166.000 mennesker ekstra job i Danmark – 166.000 på 13 måneder – uden en eneste forringelse.
Men hvad var der så til stede?
Det var de ledige jobs.
Der var ledige jobs, og så kan vi se, at folk faktisk kommer i arbejde, hvorimod at hvis man bare sådan forsøger at gøre livet surt for mennesker, ja, så hjælper det faktisk ikke.
Mange mennesker står stadig væk klar på kanten af arbejdsmarkedet til at træde ind, men det forudsætter, at der er uddannelse til de ledige, og det forudsætter, at vi har virksomheder, der rent faktisk vil åbne dørene for flere typer ansættelser.
Jeg tror simpelt hen, at vi skal beslutte, at vi vil understøtte en opgradering af vores arbejdsmarked til en ny version, version 2.0, som er helt anderledes rummelig og imødekommende over for, at man ikke allesammen skal levere 37 timer for fuld skrue fra dag et.
Jeg vil bare sige, at jeg kan få noget lange ører af at høre arbejdsgiverne og højrefløjen råbe op om, at der mangler hænder.
Hvad er det i øvrigt for et nedværdigende udtryk for kvalificerede medarbejdere?
Hvornår kan man finde på at bruge ordet hænder om overlæger og piloter og konsulenter for ikke at sige politiske kommentatorer?
Så er det jo ikke hænder, man taler om, men det gør man åbenbart her.
Der er jo rigtig mange derude, som faktisk gerne vil træde ind, hvis der ellers var mulighed for at åbne op for det.
Så mens jeg kan få lange ører af at høre på, at man mangler arbejdskraft, kan man bare konstatere, at vi eksempelvis har 49.000 mennesker med handicap, der gerne vil bidrage – sikkert ikke med 37 timer for fuld skrue, men de vil gerne bidrage.
Vi har 14.000 mennesker på ledighedsydelse, der ikke kan finde et fleksjob.
Vi har 76.000 unge mellem 15 og 29 år, der ikke har en uddannelse, ikke er i gang med en uddannelse og heller ikke har et job, så der er en række muligheder for at få ekstra folk ind på arbejdsmarked, hvis virksomhederne vel at mærke åbner dørene, og hvis de, skal vi sige fra på mandag, går i gang med at lave uddannelsesplanlægning ude i virksomhederne, både uddannelsesplanlægning i forhold til at tage unge i lære og i forhold til at lave en løbende voksen- og efter- og videreuddannelse.
Der ligger løsningerne.